b'\n_START_ARTICLE_\nSaksan laivasto\n_START_PARAGRAPH_\nSaksan laivasto (saks. Deutsche Marine) on yksi kolmesta Saksan asevoimien puolustushaarasta vastaten meripuolustuksesta. Se on noin 17\xc2\xa0300 sotilaallaan pienin puolustushaaroista. Laivaston teht\xc3\xa4vin\xc3\xa4 ovat Saksan aluevesien ja rannikon puolustaminen sek\xc3\xa4 meriliikenteen suojaaminen. N\xc3\xa4iden lis\xc3\xa4ksi laivasto osallistuu rauhanturvaamisoperaatioihin sek\xc3\xa4 humanitaarisiin teht\xc3\xa4viin. Nimitys Deutsche Marine on ollut k\xc3\xa4yt\xc3\xb6ss\xc3\xa4 vuodesta 1995 l\xc3\xa4htien, sit\xc3\xa4 ennen liittotasavallan merivoimien ep\xc3\xa4virallinen nimitys oli Bundesmarine. Laivasto on tiiviisti liitetty Natoon.\n_START_SECTION_\nHistoria\n_START_PARAGRAPH_\nSaksan laivaston historia juontaa juurensa demokraattisesti valitun Frankfurtin parlamentin 14. kes\xc3\xa4kuuta 1848 perustamasta keisarillisesta laivastosta Reichsflotteen, joka lakkautettiin vallankumouksen kariutuessa 2. huhtikuuta 1852. _NEWLINE_Toisen maailmansodan p\xc3\xa4\xc3\xa4tt\xc3\xa4neess\xc3\xa4 rauhassa Saksalta kiellettiin aluksi merivoimien yll\xc3\xa4pito. Toukokuusta 1945 aina vuoteen 1956 Saksan miinanraivaushallinto (engl. German Mine Sweeping Adminstration) ja sit\xc3\xa4 seuranneet j\xc3\xa4rjestelm\xc3\xa4t muodostettiin aiemman Kriegsmarinen henkil\xc3\xb6st\xc3\xb6st\xc3\xa4. Hallinto muodostui osaltaan siirtymiseksi varsinaiseen laivastoon mahdollistaessaan koulutetun meriv\xc3\xa4en palkkaamisen ja edelleen kouluttamisen._NEWLINE_L\xc3\xa4nsi-Saksan liitytty\xc3\xa4 1956 Natoon liittotasavallalle perustettiin j\xc3\xa4lleen laivasto, Bundesmarine. Samana vuonna perustettiin it\xc3\xa4isess\xc3\xa4 Saksan demokraattisessa tasavallassa Volkspolizei See, josta my\xc3\xb6hemmin muodostui Volksmarine._NEWLINE_Saksojen yhdistyess\xc3\xa4 vuonna 1990 sulautettiin Saksan demokraattisen tasavallan asevoimat liittotasavallan asevoimiin, jolloin Bundesmarineen liitettiin entisen It\xc3\xa4-Saksan merivoimien Volksmarinen osat. Vuodesta 1995 l\xc3\xa4htien yhdistyneiden merivoimien kansainv\xc3\xa4lisen\xc3\xa4 nimen\xc3\xa4 on ollut Saksan laivasto (saks. Deutsche Marine), vaikka virallinen nimi on ollut jo vuodesta 1956 alkaen Marine ilman lis\xc3\xa4m\xc3\xa4\xc3\xa4reit\xc3\xa4._NEWLINE_Saksan alueella on toiminut useita muitakin laivastoja, mutta niiden ei katsota vaikuttaneen suoraan laivaston perinteisiin. Vuosina 1701\xe2\x80\x931867 Preu\xc3\x9fische Marineen eli Preussin kuninkaalliseen laivastoon, josta my\xc3\xb6hemmin kehittyi Norddeutsche Bundesmarine (1866\xe2\x80\x931871) ja Saksan keisarikunnan laivasto (saks. Kaiserliche Marine) (1872\xe2\x80\x931918). Ensimm\xc3\xa4isen maailmansodan p\xc3\xa4\xc3\xa4tt\xc3\xa4neess\xc3\xa4 Versailles\xe2\x80\x99n rauhansopimuksessa asetettiin laivastolle tiukat rajat. Vuodesta 1919 vuoteen 1921 laivasto kantoi nimityst\xc3\xa4 Vorl\xc3\xa4ufige Reichsmarine eli tilap\xc3\xa4inen valtakunnanlaivasto, kunnes muuttui Reichsmarineksi. Vuodesta 1935 vuoteen 1945 laivastoa nimitettiin Kriegsmarineksi.\n_START_SECTION_\nKalusto\n_START_PARAGRAPH_\nLaivastolla on yhteens\xc3\xa4 81 palveluksessa olevaa alusta sis\xc3\xa4lt\xc3\xa4en nelj\xc3\xa4 sukellusvenett\xc3\xa4 ja 21 apualusta. Alusten yhteenlaskettu uppouma on 220\xc2\xa0000 tonnia. Lis\xc3\xa4ksi laivastolla on Tanskan laivaston kanssa yhteisty\xc3\xb6projekti, joka mahdollistaa Saksan asevoimien strategiset merikuljetukset kolmella roll on - roll off kuljetusaluksella (yhteens\xc3\xa4 60\xc2\xa0000 t) sek\xc3\xa4 joukkojenkuljetusaluksilla. Varatut alukset ovat tarvittaessa my\xc3\xb6s muiden eurooppalaisten Natomaiden k\xc3\xa4yt\xc3\xb6ss\xc3\xa4._NEWLINE_Laivaston ilmavoimilla (saks. Marineflieger) on yhteens\xc3\xa4 noin 50 lentokonetta ja helikopteria.\n_START_SECTION_\nOrganisaatio\n_START_PARAGRAPH_\nLaivaston komentajana on laivastontarkastaja (saks. Inspekteur der Marine), jonka tukena on Rostockiin sijoitettu esikunta (saks. Marinenkommando). Laivastoon kuuluvat kaksi laivasto-osastoa on sijoitettu Kieliin ja Wilhelmshaveniin.'